“Yandeks” O‘zbekistonning yirik shaharlarida izolyatsiyalanish darajasini baholay boshladi

“Yandeks” O‘zbekistonning yirik shaharlarida aholining izolyatsiyalanish darajasini baholay boshladi. Buning uchun kompaniya tahlilchilari 5 balli shkalaga ega maxsus indeksni shakllantirdi. Ushbu indeks “Yandeks” xaritasining bosh sahifasida ko‘rinadi.

Indeksni hisoblashda O‘zbekistonda “Yandeks” dasturidan foydalanish statistikasi bo‘yicha shaxsi ko‘rsatilmagan ma’lumotlardan foydalaniladi. Ball qanchalik yuqori bo‘lsa, shunchalik ko‘p odamlar izolyatsiyaga amal qilayotganini bildiradi. Biroq ta’kidlanishicha, undan aniq hisob-kitoblar uchun emas, balki vaziyatni taxminiy baholashda ma’lumot sifatida foydalanish mumkin.
“Yandeks” sahifasida respublikaning yirik shaharlari to‘g‘risida ma’lumotni, shuningdek, Toshkent, Samarqand, Buxoro va Farg‘ona uchun kunlik gistogrammani ko‘rish mumkin. Shuningdek, shaharlar bo‘yicha izolyatsiyalanish darajasini taqqoslash mumkin. Bu haqdagi ma’lumotlar har kuni yangilanib boriladi.
“Yandeks” dasturidan foydalanish statistikasidan ko‘rinishicha, o‘zbekistonliklar taxminan 16-martdan boshlab ko‘chalarga kamroq chiqishni boshlagan. Shu kuni respublikada karantin rejimi e’lon qilingandi.
 O‘zbekistonda qat’iy rejimdagi karantin yana qancha davom etadi?
“Xitoy, Italiya va Janubiy Koreyadan olingan misollar o‘z-o‘zini izolyatsiya qilish koronavirus tarqalishini nazorat qilishda juda samarali ekanligini tasdiqladi. Biz, ‘Yandeks’ jamoasi, barchani uyda qolishga va izolyatsiya rejimiga rioya qilishga chaqiramiz. Uyda bo‘lganda siz o‘zingizni ham, boshqalarni ham himoya qilasiz”, — deyiladi kompaniya sahifasida.
Avvalroq “Yandeks” xaritasi Toshkentning biror-bir ko‘chasida tirbandliklar kuzatilmayotganini ko‘rsatgandi.